CELEX: 32021R2069
Language: hr
Date: 2021-11-25 00:00:00
Title: Provedbena uredba Komisije (EU) 2021/2069 оd 25. studenoga 2021. o izmjeni Priloga VI. Provedbenoj uredbi (EU) 2019/2072 u pogledu unošenja u Uniju merkantilnog krumpira iz Bosne i Hercegovine, Crne Gore i Srbije te o stavljanju izvan snage provedbenih odluka 2012/219/EU i (EU) 2015/1199

26.11.2021   
               
               
                  HR
               
               
                  Službeni list Europske unije
               
               
                  L 421/28
               
            
         PROVEDBENA UREDBA KOMISIJE (EU) 2021/2069
         оd 25. studenoga 2021.
         o izmjeni Priloga VI. Provedbenoj uredbi (EU) 2019/2072 u pogledu unošenja u Uniju merkantilnog krumpira iz Bosne i Hercegovine, Crne Gore i Srbije te o stavljanju izvan snage provedbenih odluka 2012/219/EU i (EU) 2015/1199
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 40. stavak 2.,
         budući da:
         
                     (1)
                  
                  
                     Unos 17. Priloga VI. Provedbenoj uredbi Komisije (EU) 2019/2072 (2) zabranjuje unošenje u Uniju gomolja vrsta Solanum L i njihovih hibrida, osim onih navedenih u unosima 15. i 16. tog priloga, uključujući gomolje vrste Solanum tuberosum L. („navedena biljka”) podrijetlom iz određenih trećih zemalja.
                  
               
                     (2)
                  
                  
                     Ta se zabrana ne primjenjuje na europske treće zemlje i određena područja navedena u unosu 17., četvrtom stupcu, točki (b) Priloga VI. Provedbenoj uredbi (EU) 2019/2072 ako je priznato da su slobodne od štetnog organizma Clavibacter sepedonicus (Spieckermann and Kotthoff) Nouioui et al. („navedeni štetni organizam”), koji uzrokuje bolest naziva prstenasta trulež gomolja krumpira, ili ako je njihovo zakonodavstvo priznato kao istovjetno pravilima Unije o zaštiti od tog štetnog organizma.
                  
               
                     (3)
                  
                  
                     Na temelju informacija koje je dostavila Crna Gora o kampanjama godišnjih istraživanja od 2010. do 2020. i informacija prikupljenih tijekom revizije sektora krumpira koju je u toj zemlji u studenome 2019. provela Komisija, čini se da navedeni štetni organizam u Crnoj Gori nije bio prisutan. Ta je zemlja izradila zadovoljavajući akcijski plan daljnjeg djelovanja kao odgovor na preporuke iz završnog izvješća revizije u pogledu poboljšavanja kontrola zdravlja bilja u sektoru krumpira. Stoga je primjereno priznati Crnu Goru kao zemlju slobodnu od štetnog organizma Clavibacter sepedonicus (Spieckermann and Kotthoff) Nouioui et al. i dopustiti unošenje u Uniju merkantilnog krumpira iz Crne Gore budući da se smatra da je ta zemlja slobodna od navedenog štetnog organizma.
                  
               
                     (4)
                  
                  
                     Provedbenim odlukama Komisije 2012/219/EU (3) i (EU) 2015/1199 (4) priznato je da je Srbija odnosno Bosna i Hercegovina zemlja slobodna od navedenog štetnog organizma.
                  
               
                     (5)
                  
                  
                     Budući da rezultati istraživanja i revizije pokazuju da se od donošenja tih provedbenih odluka situacija u Srbiji i Bosni i Hercegovini nije promijenila, smatra se da su te treće zemlje još uvijek slobodne od navedenog štetnog organizma te bi trebalo dopustiti unošenje merkantilnog krumpira iz tih zemalja u Uniju.
                  
               
                     (6)
                  
                  
                     Kako bi se osiguralo da su Bosna i Hercegovina, Crna Gora, Srbija i Ujedinjena Kraljevina i dalje slobodne od navedenog štetnog organizma, svaku od tih trećih zemalja trebalo bi obvezati da svake godine do 30. travnja Komisiji dostavi rezultate istraživanja iz prethodne godine koji potvrđuju da navedeni štetni organizam nije prisutan na njezinom državnom području, čime bi se osiguralo najprimjerenije vremensko razdoblje za odgovarajuće prikupljanje i dostavljanje tih rezultata.
                  
               
                     (7)
                  
                  
                     Unos 17., četvrti stupac, točke (b) i (c) Priloga VI. Provedbenoj uredbi (EU) 2019/2072 trebalo bi stoga na odgovarajući način izmijeniti kako bi se odnosio i na Bosnu i Hercegovinu, Crnu Goru, Srbiju i Ujedinjenu Kraljevinu.
                  
               
                     (8)
                  
                  
                     Radi pravne jasnoće provedbene odluke 2012/219/EU i (EU) 2015/1199 trebalo bi staviti izvan snage.
                  
               
                     (9)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog VI. Provedbenoj uredbi (EU) 2019/2072 mijenja se u skladu s Prilogom ovoj Uredbi.
         
         
            Članak 2.
            Provedbene odluke 2012/219/EU i (EU) 2015/1199 stavljaju se izvan snage.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 317, 23.11.2016., str. 4.
         
         
            (2)  Provedbena uredba Komisije (EU) 2019/2072 od 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).
         
            (3)  Provedbena odluka Komisije 2012/219/EU od 24. travnja 2012. o priznavanju Srbije kao zemlje nezaražene organizmom Clavibacter michiganensis spp. sepedonicus (Spieckerman et Kotthoff) Davis et al. (SL L 114, 26.4.2012., str. 28).
         
            (4)  Provedbena odluka Komisije (EU) 2015/1199 оd 17. srpnja 2015. o priznavanju Bosne i Hercegovine kao zemlje bez prisustva organizma Clavibacter michiganensis ssp. sepedonicus (Spieckerman i Kotthoff) Davis i sur. (SL L 194, 22.7.2015., str. 42.).
      
      
         
            PRILOG
            U unosu 17., četvrtom stupcu, Priloga VI. Provedbenoj uredbi (EU) 2019/2072 tekst se zamjenjuje sljedećim:
            „Treće zemlje ili regije, osim sljedećih:
            
                        (a)
                     
                     
                        Alžir, Egipat, Izrael, Libija, Maroko, Sirija, Švicarska, Tunis i Turska,
                        ili
                     
                  
                        (b)
                     
                     
                        zemlje koje ispunjavaju sljedeće uvjete:
                        
                                    i.
                                 
                                 
                                    zemlje koje su među sljedećim zemljama:
                                    Albanija, Andora, Armenija, Azerbajdžan, Bjelarus, Kanarski Otoci, Farski Otoci, Gruzija, Island, Lihtenštajn, Moldova, Monako, Sjeverna Makedonija, Norveška, Rusija (samo sljedeći dijelovi: Središnji savezni okrug (Tsentralny federalny okrug), Sjeverozapadni savezni okrug (Severo-Zapadny federalny okrug), Južni savezni okrug (Yuzhny federalny okrug), Sjevernokavkaski savezni okrug (Severo-Kavkazsky federalny okrug) i Savezni okrug Volge (Privolzhsky federalny okrug)), San Marino, i Ukrajina,
                                    te
                                 
                              
                                    ii.
                                 
                                 
                                    ispunjavaju jedan od sljedećih uvjeta:
                                    
                                                —
                                             
                                             
                                                potvrđeno je da su slobodne od štetnog organizma Clavibacter sepedonicus (Spieckermann and Kotthoff) Nouioui et al., u skladu s postupkom iz članka 107. Uredbe (EU) 2016/2031, ili
                                             
                                          
                                                —
                                             
                                             
                                                njihovo zakonodavstvo priznato je kao ekvivalentno pravilima Unije o zaštiti od štetnog organizma Clavibacter sepedonicus (Spieckermann and Kotthoff) Nouioui et al. u skladu s postupkom iz članka 107. Uredbe (EU) 2016/2031,
                                             
                                          
                              ili
                     
                  
                        (c)
                     
                     
                        Bosna i Hercegovina, Crna Gora, Srbija i Ujedinjena Kraljevina (*1), pod uvjetom da je ispunjen sljedeći uvjet: te treće zemlje do 30. travnja svake godine dostavljaju Komisiji rezultate istraživanja iz prethodne godine koji potvrđuju da štetni organizam Clavibacter sepedonicus (Spieckermann and Kotthoff) Nouioui et al. nije prisutan na njihovu državnom području.
                     
                  
               (*1)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, za potrebe ovog Priloga upućivanja na Ujedinjenu Kraljevinu ne obuhvaćaju Sjevernu Irsku.”.”